*Takács Viktória*

**Busó – mese (részlet)**

Didergős, unalmas február volt. Még hógolyózni sem lehetett, mert fehér hó helyett csak havas eső esett.

Esteledett. Apa szaporán szedte a lábait hazafelé a nyirkos hidegben. Tudta, hogy meleg vacsora és mosolygós gyerekek várják haza. Ahogy közeledett, a házukból kiszűrődő fényt figyelte, és valami szokatlant fedezett fel. Az ablakokról számtalan rémpofa nézett rá. Egyik a fogát vicsorította, másik a nyelvét nyújtogatta, a harmadik a szemét forgatta a rajzokon.

Odabent a gyerekek elmélyülten alkottak. Misi éppen egy újabb szörnypofát rajzolt, Dórika a bátyját utánozva festegetett.

– Sziasztok gyerekek! Misikém, mik ezek a félelmetes rémek az ablakon?

– Szia, apa! Úgy döntöttem, elijesztem a telet! Elegem van belőle! – közölte Misi.

– Nahát, akkor te egy busó vagy! Busó Misi!

– Na de, apa! Nem szabad csúfolódni! – nézett fel a rajzról morcosan Misi.

– Csúfolódni? Vedd megtiszteltetésnek! A busók hivatásos télkergetők.

– Komolyan? Mesélsz róluk? – változott érdeklődővé a mindig kíváncsi kisfiú hangja.

– Jobb ötletem van! Mese helyett inkább elviszlek egy igazi busóhoz Mohácsra.

Szombat délután aztán nekivágtak. Az autóban Rókus aludt egy nagyot, de a kisfiú éberen figyelt, mert érezte, hogy nagy kaland vár rá. Mohácson apa régi barátja, Vince bácsi várta őket. Apa így mutatta be Misit:

– Ő itt Busó Misi, a született télüldöző.

Vince bácsi férfiasan kezet rázott vele és Rókusnak sem felejtett el bemutatkozni. Ez nagyon tetszett Misinek. Aztán bevackolták magukat a nagy cserépkályha mellé, és Vince bácsi végre mesélni kezdett a „busó-ügyről”.

– Tudod, Misi, az emberek a világon mindenhol megunják a hosszú, hideg és szürke telet. Képzeld, nem csak a te fejedben fordult meg, hogy elüldözd. Pont erre való a farsang, ami minden népnél máshogy zajlik, de a lényege ugyanaz. Bezárni a hideget, és kinyitni a meleget. Sok helyen karnevált rendeznek és mulatoznak, mert örülnek, hogy hamarosan itt a tavasz. Itt Mohácson él egy nép, akik réges-régen keveredtek ide a Balkánról. Ők a sokácok. A legenda azt tartja, hogy először ők öltöztek félelmetes maszkokba, és azért csónakáztak át hajnalban a szigetről, hogy megijesszék és elkergessék a törököket. Hogy ebből mi igaz, nem tudom, de az biztos, hogy több, mint 200 éve minden februárban, a tavaszi napfordulót követő első holdtöltekor ugyanígy csónakba ülnek, és aztán megrendezik a téltemetést.

Vince bácsi ekkor kinyitotta a nyikorgó ajtajú, barna szekrényt, és egy félelmetes maszkot vett elő. Hatalmas szarvai, óriási szőre és vörös, vicsorító pofája volt. Misi egy pillanatra megijedt, de érezte, hogy a ,,született télüldöző” címmel okosabb, ha továbbra is bátornak mutatkozik.

Aztán, ahogy jobban szemügyre vette a maszkot, már nem is találta olyan csúnyának. Hiába volt szörnyeteg, mégis érdekes vonásai és szép színei voltak.

– Fűzfából faragták – mondta Vince bácsi –, és régen állatok vérével festették meg. Persze ezt már festék díszíti, de ma sincs köztük két egyforma! Minden maszk más és más.

– És mondd, Vince bácsi, tényleg el tudjátok kergetni a hideget?

– Általában sikerül. Főleg, amikor ilyen gyengécske a tél.

– Hogyan kergetitek el?

– Kiabálunk és zajongunk a jelmezeinkben. Nagy koporsóba zárjuk a hideget, és a Dunán úsztatjuk el. Még ágyúval is utána lövünk, hadd meneküljön!

– Nézd csak, ez a kereplő! Pörgesd meg!

A kereplő szörnyen hangos volt, de Misinek nagyon tetszett. Hangosan kiáltozni kezdett hozzá:

– Jöjjön a tavasz, vesszen a tél! Jöjjön a tavasz, vesszen a tél!